《虎丘》
宋代·梅询

凤池初下陟孱颜，虎寺重游启旧关。
金钺传呼投钓渚，宝天辉映读书山。
卧龙昔日曾三顾，辽鹤千年始一还。
应为苍生须再起，草堂萝幄讵容闲。

作者简介：（964—1041）宋宣州宣城人，字昌言。太宗端拱二年进士。真宗时为三司户部判官，屡上书论西北兵事。坐断田讼失实，降通判杭州。迁两浙转运副使，判三司开拆司。坐议天书，出知濠州。后历知数州，累官翰林侍读学士、给事中、知审官院。以足疾出知许州。